Remišová, Veronika, poslankyňa NR SR (2024-04-16):
Vážené dámy poslankyne, vážení páni poslanci, vážený pán minister, vládny návrh zákona o mimoriadnych opatreniach pre strategické investície predkladáte v skrátenom legislatívnom konaní. To znamená, že bez možnosti riadneho pripomienkovacieho procesu, ktorý by vychytal všetky chyby, a zároveň týmto zákonom zavádzate viaceré pre ľudí veľmi nebezpečné postupy pri povoľovaní stavieb alebo vyvlastňovaní pozemkov. Na základe tohto zákona môže vláda rozhodnúť o strategickej investícii a držiteľ takéhoto oprávnenia získava viaceré výhody, ale získava ich na úkor ľudí. Držiteľ oprávnenia o strategickej investícii má napríklad výhody vo vyvlastňovacom konaní. Má výhody v konaní o integrovanom povoľovaní, stavebnom konaní, v konaní o EIA o vplyve na životné prostredie, avšak viaceré z týchto výhod zasahujú do vlastníc... do vlastníckych práv vlastníkov nehnuteľností. Ja poviem také dve, dve oprávnenia, ktoré myslím si, že sú takým bezprecedentným spôsobom zneužívania práva, vlastníckeho práva. Držiteľ oprávnenia o strategickej investícii môže vstupovať na cudzie nehnuteľnosti za účelom prípravných prác, ktorými sú napríklad prieskumné činnosti hydroolog... hydrogeologický výskum, archeologický výskum, čo v praxi ale znamená to, že ktokoľvek ešte pred tým, ako bol pozemok vyvlastnený, tak vám môže rozkopať alebo rozvŕtať pozemok bez ohľadu na to, aby ste vy s tým mohli čokoľvek spraviť. Tu má vlastník síce náhradu, nárok na náhradu obmedzenia užívania nehnuteľností, ale tú určí znalecký posudok, ktorý je vystavený investorom, ktorý platí investor. Rovnako škandalózny je aj vstup na susedné pozemky. Investor alebo stavebník môže vstupovať na nezastavané pozemky v okolí strategickej investície, vykonávať tam nevyhnutné opatrenia na účely výstavby, a vlastníkom pozemkov sa môže stať, že jedného dňa z ničoho nič sa im po pozemkoch začnú premávať tatrovky a oni tomu nebudú môcť zabrániť. Investor to dokonca vlastníkom nehnuteľností v tomto prípade ani nemusí oznámiť. To znamená, že keď ide o susedné pozemky, investor nemá oznamovaciu povinnosť. Vládna koalícia tvrdí, že tieto opatrenia sú nevyhnutné na, na výstavbu diaľnic alebo na zrýchlenie výstavby diaľnic. Ale pokiaľ viem, tak je to zavádzanie, pretože pri tých, pri tých najväčších stavbách diaľnic alebo rýchlostných cestách nebol problém vyvlastňovanie pozemkov. Tam boli problémy niekde úplne inde. Prečo napríklad nie je tunel Višňové? No tunel Višňové nie je preto, lebo sa zbabralo verejné obstarávanie. Vybral sa dodávateľ, ktorý napokon zo stavby utiekol. Stavba sa nedokončila, len preto, aby nejaký kamarát dostal zarobiť. Alebo čo bol tunel napríklad pri Kysuciach. Pri Kysu... pardon, čo bol problém. No problém bol ten, že sa zbabrala príprava a všetko v zásade musí začať nanovo. To isté aj na východe, takže vo väčšine prípadov, do konca pri chýbajúcom úseku diaľnice D1 tak nie je problém vyvlastňovanie pozemkov, ale trasovanie sa teraz, pokiaľ viem, sa to muselo robiť nanovo. Čiže vyvlastňovanie pozemkov nie je jediný problém a nie je ani ten najväčší problém pri príprave veľkých investícií. Veľké investície totiž táto vláda nevie zrealizovať, nevie ich ani poriadne pripraviť a nie je to dôvod k tomu, aby teraz sa pošliapavali práva občanov a ešte k tomu expresne, to znamená bez riadneho legislatívneho procesu. Výsledkom následne bude len nejaký legislatívny paškvil, ktorý sa bude musieť nakoniec opravovať. Ja tu pripomeniem v tomto pléne, že už v roku 2007 Robert Fico chcel prijať takýto zákon a aj, aj ho parlament prijal za prvej vlády Roberta Fica, ktorý sa týkal vyvlastňovania, ale Ústavný súd, následne bol podaný podnet na Ústavný súd. Podával ho vtedy, zastupoval vlastníkov pozemkov Daniel Lipšic a Ústavný súd klepol Robertovi Ficovi po prstoch a museli vlastníkov vtedy odškodniť. Ústavný súd povedal, že vlastnícke právo je nedotknuteľné a že vtedajší zákon porušil vlastnícke právo ako jedno zo základných občianskych práv. Štát nemôže zobrať buldozéry a stavebné mechanizmy a využívať cudzí pozemok. Za nás chcem povedať, že budeme hlasovať samozrejmé, že proti skrátenému legislatívnemu konaniu, pretože tak zásadné zásahy do práv ľudí, ktoré vládna koalícia chce schváliť, sa nemôžu schváliť za pár dní, že v podstate tento veľký zákon bude spláchnutý tu možno za dva alebo za tri dni. Podľa nášho názoru je to aj protiústavné a je možné, že sa obrátime na Ústavný súd. Takže Ústavný súd už raz v podobnej veci rozhodol a urobíme všetko pre to, aby sme ústavné práva ľudí ochránili. A ako hovorím, aj nám ide o to, aby sa zrýchlilo budovanie diaľnic, budovanie rýchlostných komunikácií. Ale nemôže sa to diať na úkor ľudí a nemôže sa to diať s pošliapavaním vlastníckych práv ľudí. Ďakujem veľmi pekne.